Durban-bomaanvalle: Verdagtes het glo bande met IsisGewapende mans het aanbidders in die Verulam-moskee in Mei vanjaar aangeval en een om die lewe gebring en twee gewond. Foto: Doctor Ngcobo/ANA Die verdagtes wat in hegtenis geneem is vir hul beweerde aandeel in die plasing van plofstof by verskeie Durbanse winkelsentrums asook die moord in ŉ plaaslike moskee, word glo met die Islamitiese Staat (Isis) verbind. Adv. Adele Barnard, die staatsaanklaer, het Donderdag vir die tweede agtereenvolgende dag die beëdigde verklaring wat deur die ondersoekbeampte, ao. Khwezi Chonco, opgestel is, in die rekord ingelees. Die verklaring is ŉ uiteensetting van die staat se saak teen die beskuldigdes. Die beskuldigdes se borgtogaansoeke is tot Dinsdag uitgestel nadat die staat ŉ bykomende beëdigde verklaring ingedien het waarin van die aspekte van die oorspronklike verklaring gewysig is. Die regspanne vir die verdediging het om meer tyd versoek om die nuwe dokumentasie te hersien voor hulle hul beëdigde verklarings indien. Landdros Irfan Khalil het hulle tot Maandag tyd gegee om hul verklarings in te dien. Die beskuldigdes staan tereg op skedule ses-oortredings, insluitend moord, poging tot moord, afpersing, brandstigting en aanklagte wat verband hou met die land se teenterreur-wetgewing. Volgens die ondersoekbeampte het Farhad Hoomer, beskuldigde een, glo die wegkommotor verskaf ná die aanval op die Imam Hussain-moskee in Mei vanjaar. ŉ Man is dood en twee mense beseer in dié aanval. Hoomer is op 5 Oktober by sy huis in Reservoir Hills in hegtenis geneem. Van die ander beskuldigdes het glo saam met hom gewoon. Die polisie het glo ook by ŉ ander huis wat deur Hoomer besit word, op agt Isis-vlae beslag gelê. Daar is ook op Hoomer se voertuig, ŉ ploftoestel en elektroniese toerusting beslag gelê. Volgens die verklaring is ŉ handleiding oor hoe om terreuraanvalle uit te voer en ŉ bom te bou op een van die elektroniese toestelle gevind. Die tweede beskuldigde, Ahmed Haffejee, het glo aan ŉ WhatsApp-groep Jundullah, oftewel “Soldate van God”, behoort. Hy word ook verbind met Ahmed Mussa wat in hegtenis geneem is in verband met die moorde op Rodney (73) en Rachel Saunders (64), albei plantkundiges van Kaapstad wat in KwaZulu-Natal vermis geraak het. Die oorblywende beskuldigdes is drie Tanzaniërs – Thabit Mwenda, Mohammed Siedth, Abubakari Ali – asook Mohamad Akbar wat glo deel was van die aanval op die moskee, Amani Mayan en Abasi Juma, albei van die Kongo, Muhammed Adil Sobruin, Ndikumana Shabani Umande en Iddy Omar. Die twaalfde beskuldigde is Goolam Haffajee wat vroeër op borgtog van R100 000 vrygelaat is.